Document ID: /roh_data/filtered/fineweb-2-filterrobots_roh.jsonl.gz/27988

Placi Degonda da la cussegliaziun da daivets da la Crusch Cotschna ha mintga di da far cun glieud che n’han betg tut en abundanza. Gist durant il temp da Nadal, cura ch’il consum è grond, pateschan ils povers perquai ch’els sa sentan exclus da betg pudair sa participar a quel.
Tge munta paupradad?
Ina persuna che vala en Svizra sco povra gudogna pli pauc che 2'300 francs al mais. Per ina famiglia cun 2 uffants èn quai 4000 francs. Savens vegnia la paupradad zuppada, di Placi Degonda. Medemamain saja magari in ferm sentiment da turpetg denturn, uschia ch’ins eviteschia d'acceptar agid dad instituziuns ubain dal servetsch social ed emprovia per tut pretsch da vegnir persul sur las rundas, uschè bain sco pussaivel.
La povradad po pertutgar tuts
Savens crodia la glieud en ina spirala da povradad ord in eveniment tragic. Saja quai ina spartiziun d’ina lètg, in confamigliar mort u er pervia da malsogna. Tenor Placi Degonda èn mo paucs povers, perquai ch’els sfarlattan ils daners. Bandunar puspè quella situaziun na saja betg simpel.
Blers sa decidian da prender si in credit per avair dapli daners per in mument. Dentant il plaschair restia mo curt, cunquai che pajar enavos tut fetschia la chaussa anc pli greva. Las extradas restian las medemas, constatescha Placi Degonda. El cusseglia en in tal cas d’augmentar las entradas u cun lavurar dapli ubain cun elavurar in plan da spargn.